寄柏學士林居
作者：杜甫
朝代：唐

paragraphs: 自胡之反持干戈，天下學士亦奔波。
歎彼幽棲載典籍，蕭然暴露依山阿。
青山萬里靜散地，白雨一洗空垂蘿。
亂代飄零余到此，古人成敗子如何。
荆揚春冬異風土，巫峽日夜多雲雨。
赤葉楓林百舌鳴，黃泥野岸天雞舞。
盜賊縱橫甚密邇，形神寂莫甘辛苦。
幾時高議排金門，各使蒼生有環堵。